Vegetariese geregte vir die hele week! - Goeie Huishouding
As jy reeds 'n vegetariër is, sal jy weet dat dit soms moeilik is om voedsame geregte te kry wat boonop ook smaaklik is. Ons het 'n week se spyskaart saamgestel wat aan al twee vereistes voldoen.
Maandag: Vegetariese pan-lasagne
Skop die week met hierdie kaserige gereg af! Berei en bedien dit in 'n pan vir 'n rustiek-sjiek voorkoms. Kry hierdie lasagne-resep hier.
Hierdie Mexikaanse gereg is heerlik lig en geurig. Die mielies gee dit kleur en 'n vars smaak, terwyl die sampioene en skeppie suurroom dit ekstraromerig maak. Kry hierdie resep hier.
Woensdag: Soba-slaai met geroosterde tofoe
Die geroosterde toefoe mag dalk 'n smaak wees waaraan jy gewoond moet raak, maar dit gaan heerlik saam met die ander bestanddele in die slaai. Hier is die resep vir dié gereg. En eet dit sommer met eetstokkies vir 'n eg Oosterse gevoel!
Donderdag: Quiche met tamatie en bokmelkkaas
Hierdie quiche bevat die perfekte kombinasie van bestanddele vir 'n geurige gesinsete. En dis so maklik om te maak! Pak sommer die oorskiet vir middagete in. Kry die resep hiér.
Dis Vrydag! Wat kan nou ná 'n lang week lekkerder as heerlike trooskos wees? Die broccoli gee hierdie sop 'n tikkie varsheid, terwyl die bloukaas dit heerlik romerig maak. Hier is die resep.
Beïndruk jou kuiergaste met hierdie spoggerige, maar maklike spinasie-roulade. Dit word teen kamertemperatuur voorgesit, wat beteken jy hoef nie op die nippertjie te stres om dit te verhit nie. Kry die resep hier.
Vars, lig en lekker baie kaas – dis die perfekte kombinasie vir 'n slaai. Spaar jouself moeite hierdie Sondag deur dié vinnige en maklike slaai aanmekaar te slaan. Hier is die resep vir dié halloumislaai.
Prentjiemooi poeding: Pavlova-stapel
As jy na die somer verlang, is hierdie sonnige nagereg net die ding! Die helder kleure lyk verruklik teen die neutrale agtergrond wat die pavlova en room skep. Kry hierdie pavlovaresep hier.
Sondag-gebak: Maklike sjokoladefondant
Klop jouself op die rug en sluit die vleislose week op 'n soet noot af met hierdie dekadente sjokoladepoeding. Probeer om dit só te bak dat die middel nog lekker sag en souserig is. Kry hierdie nageregresep hier.